Methylphenidate

Methylphenidate, inayouzwa kwa jina la biashara Ritalin miongoni mwa mengineyo, ni dawa ya kusisimua inayotumiwa kutibu Tatizo la Kutotulia (ADHD) na ugonjwa wa usingizi kupindukia (Nakolepsia). Ni dawa ya mstari wa kwanza kwa ADHD. Inaweza kuchukuliwa kwa mdomo au kutumika kwa ngozi. Michanganyiko tofauti ina mida tofauti ya athari.

Madhara ya kawaida ya methylphenidate ni pamoja na ugumu wa kulala, kupungua kwa hamu ya kula, wasiwasi na kupoteza uzito. Madhara yake makubwa zaidi yanaweza kujumuisha hali ya kuchanganyikiwa kiakili (psychosis), athari za mzio, kusimama kwa uume kwa muda mrefu, matumizi mabaya ya madawa ya kulevya na matatizo ya moyo. Methylphenidate inaaminika kufanya kazi kwa kuzuia uchukuaji upya wa dopamine na norepinephrine kupitia nyuroni. Methylphenidate ni kichocheo cha mfumo mkuu wa neva (CNS) wa kundi  la phenethylamine na piperidine.

Methylphenidate ilitengenezwa kwa mara ya kwanza mwaka wa 1944 na iliidhinishwa kwa ajili ya matumizi ya kimatibabu nchini Marekani mwaka wa 1955. Hapo awali iliuzwa na kampuni ya Uswizi ya CIBA, ambayo sasa ni Novartis Corporation. Inakadiriwa kuwa katika mwaka wa 2013, dozi bilioni 2.4 za methylphenidate zilichukuliwa duniani kote. Mnamo mwaka wa 2017, ilikuwa dawa ya 47 inayoagizwa zaidi nchini Merika, ikiwa na maagizo zaidi ya milioni 16. Inapatikana kama dawa ya kawaida.  Nchini Marekani, gharama ya jumla ya uundaji wa kutolewa mara moja ni chini ya dola 0.30 kwa kila dozi kufikia mwaka wa 2018.

 Marejeo 

Category:Madawa
Category:Translated from MDWiki